Papersnake/gushiwen huggingface dataset:
华藏寺慈氏菩萨赞
释德洪（宋代）

何人寄逸想，游戏浮沤间。以如幻之力，刻此旃檀像。

坐令众妙好，秀发千花中。天冠束绀发，铢衣络华鬘。

种种妙庄严，成此功德聚。当时亿万种，感极则悲号。

楼观出谈笑，秘护百宝攒。如登睹史天，如集龙华会。

嗟哉像教末，羽嘉成百鸟。棘生薝卜林，龙神为悲恸。

王臣寔外护，异梦非意思。愿推明月轮，出此蓬勃烟。

愿回紫金山，安置清凉处。至今百福相，俨然临人天。

神力吁莫测，拜起涕汍澜。我谛观十方，实无心外境。

自然离依地，及与遍计执。即今目所见，非有亦非无。

如像现镜中，非镜亦非像。愿入此三昧，识心自然明。

于十方国土，而作大佛事。稽首大慈尊，證我如是说。
和啸石二哥下帷罨画楼二首 其二
安章（清代）

云楼高百尺，名胜著梁溪。石有元章拜，门无凤字题。

春风吹绛帐，老屋补新泥。坐看归林鸟，依依识旧栖。
小酌敬岩梅下和立斋韵
王柏（宋代）

平生手种梅，不作和羹念。
其所起予者，岁寒心一片。
孤芳以气传，万物自形禅。
暗香疎影句，知心亦已浅。
虽以乾{上艹下橑}余，亦可清庙荐。
今年花最蚤，思之心胆战。
花蚤岂不佳，当开时尚远。
阴阳贵顺序，难与俗人办。
我岂事远观，急欲识春面。
此意与谁论，珠玑谩堆案。
太清乐 其一
赵佶（宋代）

太一元君掌列仙，彤晖绛彩射芝田。

功圆会遇刊名籍，可但洪崖笑拍肩。
思归寄山中友人
刘禹锡（唐代）

萧条对秋色，相忆在云泉。木落病身死，潮平归思悬。

凉钟山顶寺，暝火渡头船。此地非吾士，闲留又一年。
吴季子墓
白珽（元代）

圣人如日月，下照无党私。
藏珠与韫玉，所得自华滋。
恭惟吴季子，夙稟明睿姿。
近取子臧节，远绍泰伯基。
两以大国让，廉风起蛮夷。
观乐义已烛，挂剑心如饴。
时方尚诈力，子独恪且只。
时方事寇攘，子独甘弃遗。
孔子不到吴，闻风重赍咨。
佳城介申浦，采地亦在兹。
特书寄余哀，岂不遐迩思。
惋惋龙蛇翥，皎皎星日垂。
禹世怀道义，取舍实系之。
寄言邦之人，无但岘首悲。
探芳信·暖风定
吴文英（宋代）

丙申岁，吴灯市盛常年。余借宅幽坊，一时名胜遇合，置杯酒，接殷勤之欢，甚盛事也。分镜字韵。

暖风定。正卖花吟春，去年曾听。旋自洗幽兰，银瓶钓金井。斗窗香暖悭留客，街鼓还催暝。调雏莺、试遣深杯，唤将愁醒。
灯市又重整。待醉勒游缰，缓穿斜径。暗忆芳盟，绡帕泪犹凝。吴宫十里吹笙路，桃李都羞靓。绣帘人、怕惹飞梅翳镜。
晋。谢混
孙元晏（唐代）

尚主当初偶未成，此时谁合更关情。

可怜谢混风华在，千古翻传禁脔名。
题画唐马
汤胤勣（明代）

苜蓿含花草露班，奚奴扰扰出沙湾。
尘飞大夏三千里，泥满东风十二闲。
直内铜符初上缴，征西铁甲未东还。
可怜绝代贤王手，少画渔阳阿斝山。
沁园春 题亡媳赵玉钗遗像
梁蓉函（清代）

七载栽培，灼灼桃花，颠风乱吹。记华堂执贽，花幡春暖，文窗问字，兰焰宵辉。

寒燠经心，趋承可意，绕膝依依似女儿。天难问，倏彩云影散，璧月轮亏。

韶颜娇映铢衣，桄梦里、相逢却道非。剩晨昏冥想，病姿婉娈，丹青留得，旧态依稀。

老鬓添霜，愁心对雨，诉与泉台知不知。凄凉况，向图中唤母，稚女娇痴。
送段觉之西蜀结婚（一作送段觉之西川过婚礼后归觐）
许浑（唐代）

词赋名高身不闲，采衣如锦度函关。镜中鸾影胡威去，

剑外花归卫玠还。秋浪远侵黄鹤岭，暮云遥断碧鸡山。

时人若问西游客，心在重霄鬓欲斑。
送潘景纯
米芾（宋代）

五年相遇一行频，笑佩笭箵望塞云。曼倩未应徒为米，仲宣何事乐从军。

开尊共喜身强健，秣马还惊岁杪分。此别固应尤作恶，天涯老去与谁群。
题楚庙
归仁（唐代）

羞容难更返江东，谁问从来百战功。天地有心归道德，

山河无力为英雄。芦花尚认霜戈白，海日犹思火阵红。

也是男儿成败事，不须惆怅对西风。
田家四时
梅尧臣（宋代）

今朝田事毕，野老立门前。
拊颈望飞鸟，负暄话余年。
自从备丁壮，及此常苦煎。
卒岁岂堪念，鹑衣著更穿。
青精饭三首 其一
谢薖（宋代）

霍山王邓两真隐，驾鹤乘云飞九天。当时服饵定何物，同饭青精三十年。
画舫清游
张宁（明代）

摇摇书画船，渺渺三江水。朝披越㠐云，暮听吴门雨。

高深洞玄黄，招邀尽青紫。所愧子长游，吾行未能止。
到家
吴苑（清代）

巷竹猗猗垂，山桂亭亭覆。入门拜慈亲，白发颜微瘦。

薄宦十馀拜，欢爱类稚幼。款款问中朝，不私及堂构。

娇儿发垂额，及归尽婚媾。䦱为孙暗窥，兹客曾未觏。

忆昔少拜时，老屋埙篪奏。树下共嬉游，史先弟随后。

树今已成围，山石还如旧。拟采南陔兰，相偕饰容臭。

匪敢赋《闲居》，献母南山寿。
临江仙 寒柳
曹景芝（清代）

一别西风憔悴尽，江头系马无人。漫天飞絮冻烟昏。

归鸦三四人，风雪认孤村。

瘦损腰支非旧样，谁怜舞态温存。笛声哀怨不堪论。

好留蛮样在，重斗小眉痕。
送前歙黟楚□□五首
方回（元代）

歙三万户多，黟户減半少。
君才宜大用，何乃易而小。
易邑不易心，千江一月皎。
歙民时有谣，夺堇茹我蓼。
黟产足筒布，粗绤自缠绕。
黟之酒良佳，樽中无清醥。
归来卧城东，赁阁临木杪。
唯有一卷梅，古色暗锦褾。
高官跃大马，鼓吹日扰扰。
廉吏无人知，酸吟夜连晓。
中冬教阅兵将运使徐显谟贶惠佳什降叹之馀因次其韵以答厚意且简同会诸公
李纲（宋代）

伐鼓摐金阅五兵，霜天清晓正峥嵘。轻裘自愧叨儒帅，一令安能探旧营。

猎猎旌麾摇有浪，駪駪徒御肃无声。满堂宾客皆英俊，莫怪陈蕃倒屣迎。
送萧子所之九江谒刘太守楚奇 其二 别淮南帅府戴照磨因使还乡复赴淮南
刘崧（元代）

丞相提兵阙下来，淮南幕府一时开。从军王粲应能赋，草檄相如独擅才。

万里关河通驿骑，五云楼观接蓬莱。乡山寂寞兵尘里，愁绝征人奉使回。
上林梅月　四会
黄兆成（明代）

出守偏能结主知，郊原犹见上林枝。冰心好拟神仙梦，藻思多裁水部诗。

骑竹有朝传驿使，植棠多荫护封姨。年来橘柚桑麻地，犬睡柴门吠影移。
华亭吴江道中偶作十绝
朱长文（宋代）

独当家责性难堪，五女同孤已嫁三。
更待人间了尘事，别寻云外结茅庵。
李国博斋中小山作
宋祁（宋代）

观阁幽期胜，窗扉列岫连。
千岩状稽岭，一石记平泉。
迥□仙湖境，低围醉幕天。
休论真假意，同是到忘筌。
导引·云軿芝盖
佚名（宋代）

云軿芝盖，仙路去难攀。海浪溅三山。重迎遗像临驰道，远似在人间。西宫瑶殿指坤元。璇榜从飞鸾。移升宝殿从新诏，盛典永流传。
白氏夫人生日二首
仲并（宋代）

相门苗裔正诜诜，长庆风流几百春。
吉梦忽随秋日晓，祥光常对月华新。
翰林大笔高前古，玉树诸郎霭后尘。
何假捧觞勤颂祝，由来寿考属仁人。
风蝶令
叶元阶（清代）

瘦影人如梦，寒钟月在楼。西风撕弄小银钩。犹道隔廊、屧响误回头。

湿玉怜红箸，轻珠泥翠喉。短弦掩抑不胜愁。却向众中、佯笑眼波流。
送天台僧
贾岛（唐代）

远梦归华顶，扁舟背岳阳。
寒蔬修净食，夜浪动禅床。
雁过孤峰晓，猿啼一树霜。
身心无别念，馀习在诗章。
山行
施闰章（清代）

野寺分晴树，山亭过晚霞。
春深无客到，一路落松花。
沧浪静吟
苏舜钦（宋代）

独绕虚亭步石矼，静中情味世无双。
山蝉带响穿疏户，野蔓盘无入破窗。
二子逢时犹死饿，三闾遭逐便沉江。
我今饱食高眠外，唯恨醇醪不满缸。
北桥送客
张耒（宋代）

桥上垂杨系马嘶，桥头船尾插青旗。
船来船去知多少，桥北桥南长别离。
亭上几倾行客酒，游人自唱少年辞。
百年回首皆陈迹，浮世飘零亦可悲。
往丹阳寻陆处士不遇
皎然（唐代）

远客殊未归，我来几惆怅。叩关一日不见人，

绕屋一花笑相向。一花寂寂遍荒阡，柳色萧萧愁暮蝉。

行人无数不相识，独立云阳古驿边。凤翅山中思本寺，

鱼竿村口望归船。归船不见见一烟，离心远水共悠然。

他日相期那可定，闲僧著处即经年。
和王主簿韵
陈宓（宋代）

黄叶逐西风，归心与俱起。
况复怀美人，相望一溪水。
闻名知几年，会面数月耳。
如何于其间，四旬还索处。
美人志前修，脂车日千里。
平生洁白行，尺璧绝瑕指。
持以照寒溪，溪澄疑有滓。
飞乌哑哑鸣，未倦投深枝。
如何三年仕，束带事鞯羁。
丈夫志有在，岂为日再炊。
事业不足道，空成楚冠縻。
有时屏朱墨，静坐欲无为。
不复顾目前，屠沽斗群儿。
食焉不能怠，况有尸素讥。
风俗幸朴茂，不与骄侈期。
抚摩雅无术，一稔适登时。
吏议尚见贷，兹怀敢萌欺。
一日事必葺，九仞功易隳。
垂满得佳友，天怜愚顿姿。
毛女图为房参戎题四首 其一
江源（明代）

槲叶裁衣两鬓蓬，万山芝术自春风。阿房歌舞成何事，误扫蛾眉事祖龙。
秋花十咏 其八 牵牛花
方一夔（宋代）

河鼓无灵帝遣来，野篱竹屋手亲栽。仙姑咳唾随风去，染作琉璃八角杯。
和龙直夫秘校细雨 其二
释道潜（宋代）

薄雾兼寒雨，凌晨霭未分。细宜池上见，清爱竹边闻。

斗帐侵兰梦，虚棂逼蕙薰。晚来欣小霁，钩箔见疏云。
寄灵隐通教僧
梅尧臣（宋代）

奇山若洗青，草木生石上。
根萌不可穷，条蔓自增王。
其阴有高僧，日食惟一盎。
世人久已疏，猿鸟应相向。
临江仙
李之仪（宋代）

知有阆风花解语，从来只许传闻。光明休咏汉宫新。拥身疑有月，衬步恨无云。

莫把金樽容易劝，坐来几度销魂。不知仙骨在何人。好将千岁日，占断四时春。
清平乐 其一
樊增祥（清代）

楝花风细。帘卷湘波翠。过午双柑人不至。柳外黄莺独自。

墙头纤草垂垂。画廊密雨如丝。净洗芭蕉两本，待侬叶上题诗。
颂古
释道颜（宋代）

镇州出大萝蔔头，师资道合有来由。
观音院里安弥勒，东院西边是赵州。
清平乐
杨师纯（宋代）

羞蛾浅浅。秋水如刀剪。窗下无人自针线。不觉郎来身畔。

相将人手鸳帏。匆匆不许多时。耳畔告郎低语，共郎莫使人知。
一公房
喻凫（唐代）

幽深谁掩关，清净自多闲。一雨收众木，孤云生远山。

花萎绿苔上，鸽乳翠楼间。岚霭燃香夕，容听半偈还。
题西林寺水阁
伍乔（五代）

竹翠苔花绕槛浓，此亭幽致讵曾逢。
水分林下清泠派，山峙云间峭峻峰。
怪石夜光寒射烛，老杉秋韵冷和钟。
不知来往留题客，谁约重寻莲社踪。
颂古四首 其二
释行机（宋代）

隔林彷佛闻机杼，知有人家在翠微。及至入门亲见了，元来只是小儿戏。
春日我闻室作呈牧翁
柳如是（明代）

裁红晕碧泪漫漫，南国春来正薄寒。
此去柳花如梦里，向来烟薄是愁端。
画堂消息何人晓，翠帐容颜独自看。
珍重君家兰桂室，东风取次一凭阑。
白髭
刘驾（唐代）

到处逢人求至药，几回染了又成丝。

素丝易染髭难染，墨翟当年合泣髭。
偶苏求至话别（后六句与送苏绍之归岭南诗同）
张祜（唐代）

几年沧海别，万里白头吟。夜月江流阔，春云岭路深。

珠繁杨氏果，翠耀孔家禽。无复天南梦，相思空树林。
试诸葛生笔因书所怀寄诸弟 其十二
彭汝砺（宋代）

最忆东林胜，花间旧种橙。龙珠相照应，鹄壳未飞鸣。

香臭先群众，龙光望太清。良庖不遐弃，亦足效和羹。
一题白马馆
王圭（唐代）

白马荒原非路歧，征夫未起雪侵肌。雁思水国犹南翥，人在冰侵更北驰。

狂吹欲号沙四作，冻云无赖日西垂。平生可是嗟行役，一对胡觞亦自嗤。
和陶诗 辛丑岁七月赴假还江陵夜行途中
李贤（原德）（明代）

青年志已乖，甘心在沈冥。田园有真乐，云路无宦情。

兹焉将安之，前途渺蓁荆。不仕恐无义，聊复念苍生。

苍生未苏息，何时暏文明。乃今成大谬，此恨安得平。

纷纷驰车走，上下方交征。君子当见几，云胡不归耕。

北窗延清风，吟怀无别萦。人生贵适意，何必身后名。
嵩山十志十首。幂翠庭
卢鸿一（唐代）

幂翠庭者，盖崖巘积阴，林萝沓翠，其上绵幂，其下深湛。

可以王翠，可以冥道矣。及喧者游之，则酣谑永日，

汩清薄厚。词曰：

青崖阴兮月涧曲，重幽叠邃兮隐沦躅。

草树绵幂兮翠蒙茏，当其无兮庭在中。

当无有用兮幂翠庭，翠可谷兮道可冥。

有幽人兮张素琴，皇徽兮绿水阴，德之愔兮澹多心。
王晋卿示诗欲夺海石钱穆父王仲至蒋颖叔皆次
苏轼（宋代）

闭不予者若能以韩干二散马易之者盖可许也复次前韵相易有家山，缥缈在眉绿。
谁云千里远，寄此一颦足。
平生锦绣肠，早岁藜苋腹。
従教四壁空，未遣两峰蹙。
吾今况衰病，义不忘樵牧。
逝将仇池石，归溯岷山渎。
守子不贪宝，完我无瑕玉。
故人诗相戒，妙语予所伏。
一篇独异论，三占従两卜。
群家画可数，天骥纷相逐。
风??掠原野，电尾梢涧谷。
君易许相易，是亦我所欲。
今朝安西守，来听阳关曲。
劝我留此峰，他日来不速。
新凉
陆游（宋代）

月入楸梧径，风生芦荻林。
脱巾凉入发，临水爽披襟。
寒暑推移久，江湖感慨深。
功名虽已矣，犹得寓孤吟。
夏夜暴雨
刘敞（宋代）

大暑积炎夏，沈阴昏楚天。疾雷五河裂，飞电万星悬。

涨泽通南国，孤城斗百川。似传黄鸟语，欲反濯龙渊。
罗汉松
曾燠（清代）

莲社虚无人，留此一尊宿。
岿然同五老，相望须眉绿。
想当侍远师，长未三尺足。
身是菩提树，已非凡草木。
仲堪临北涧，僧彻啸南麓。
师也摩其顶，千年缮性熟。
无心弄神通，变化骇流俗。
老态益婆娑，支离复拳曲。
气作香炉云，声如石梁瀑。
六朝栋梁材，摧朽何太速！
渌水词
许琮（宋代）

绿草回波漾青草，鹧鸪声紧连枝老。
苔阴欲上帘影低，鸟语催枝天未晓。
晓起轻寒奈薄罗，风前缕带不胜波。
练裙香动竹叶小，玉燕斜簪雾色多。
雾色花光镜里过，年年歌吹复如何。
妾身不及梅花叶，犹逐轻风渡隔河。
和天予二首
吴芾（宋代）

自昔常难四者并，一杯相属意非轻。
只今欲破愁城去，赖子时来举酒兵。
偈颂一百二十三首
释普度（宋代）

落叶飘飘，秋江清浅。
烈士相逢，干戈不殿。
言多去，道转远。
聚景园看荷花
曹勋（宋代）

四山收尽一天云，水色天光冷照人。
面面荷花供眼界，顿如身不在凡尘。
和闾丘莘叟
吴芾（宋代）

此时狂敌合灰飞，致我天王下紫微。
士马生风增锐气，旌旗蔽日耀皇威。
愧无一策裨黄屋，滥逐千官扈赭衣。
智略如君宜有用，周行指日看来归。
仲嘉被檄来吴按吏用非所长既足叹息而或者妄相窥议益足笑云戏作十二辰歌一首
程俱（宋代）

驱骥搏鼠难为功，不如置之牛皂中。平生暴虎笑冯妇，岂向兔脚分雌雄。

龙山从事盛德士，达观已悟蛇怜风。马曹五斗直如寄，羊仲三径终当同。

群猴憎猿坐殊趣，瓮中醯鸡无远度。从渠狗曲诮王生，欲辨龙猪复谁语。
越中吟
林一龙（宋代）

跨浙远来瞰东极，禹穴云生海东碧。
白玉空为越土尘，青同不改秦时色。
越王台上几秋霜，秦皇楼边多夕阳。
世事茫茫今复古，断烟衰草共凄凉。
赠中宪大夫崇庆州牧常公殉节诗
张树槐（清代）

血溅金戈怒未平，毅然殉节一书生。仓皇独表衔须烈，慷慨犹闻击笏声。

辽海魂归元鹤唳，蜀江祠在夜涛鸣。即今恤难光宬纪，报国还留不朽名。
十四夜丞和章来复次韵
陈造（宋代）

衰年寝食僧斋似，甚欲持杯解入关。
桂魄元非月蛾靳，韭葅终笑庾郎悭。
不成小醉穿灯市，又作相逢嘲饭山。
思澁贻山妇怪，羡渠飞雉落黄间。
梦与数客剧饮或请赋诗予已大醉纵笔书一绝觉
陆游（宋代）

高谈雄辩凭陵酒，豪竹哀丝蹴蹋春。
占断名园排日醉，不教虚作太平人。
咏马
韩琮（唐代）

曾经伯乐识长鸣，不似龙行不敢行。金埒未登嘶若是，

盐车犹敢瘦何惊。难逢王济知音癖，欲就燕昭买骏名。

早晚飞黄引同皂，碧云天上作鸾鸣。
伤春
吴惟信（宋代）

白发伤春又一年，閒将心事卜金钱。梨花瘦尽东风软，商略平生到杜鹃。
魏京诗 其九
刘敞（宋代）

天子来止，士增其喜。孰偷其生，以不奋兴。
初归大通张子白杨鬯侯过赠用韵赋答 其一
成鹫（清代）

昨暮问津去，仙源意可通。但寻流水入，不见桃花红。

归路日将夕，逢君话未穷。东风莫相待，挥手别兰丛。
丹渡晴帆
林梦麟（清代）

欣逢海峤庆安澜，曲岸津开翠色丹。片幅轻帆依日脚，数声唤渡入江干。

渔舟韨远撑篙急，客棹风清系缆宽。独怨西归偏我靳，乡关怅望碧云端。
偈颂八十五首
释妙伦（宋代）

一夏九十日，今朝事已周。
寒山逢拾得，把手话来由。
且道个什么，
梨出青州，枣出郑州。
蝶恋花·春暮
李冠 / 李煜（五代）

遥夜亭皋闲信步。才过清明，渐觉伤春暮。数点雨声风约住。朦觉淡月云来去。(渐觉 一作：早觉)
桃杏依稀香暗渡。谁在秋千，笑里轻轻语。一寸相思千万绪。人间没个安排处。(依稀 一作：依依)
题五子庸上舍实斋
释崇岳（宋代）

世出世间法，和底尽掀翻。
唯此一事实，真金火里看。
游涪溪
程以谦（宋代）

忆昔经行古十秋，重来创见古东楼。
涪溪天造浑无恙，铁锁云横欲断流。
两客后来谁更重，一樽今日意慵浮。
怀人万古高山仰，剩喜{上攵下寅}缘得再游。
北游还酬孟云卿
张彪（唐代）

忽忽忘前事，志愿能相乖。衣马久羸弊，谁信文与才。

善道居贫贱，洁服蒙尘埃。行行无定心，壈坎难归来。

慈母忧疾疹，至家念栖哀。与君宿姻亲，深见中外怀。

俟余惜时节，怅望临高台。
夜宿东寺雪作
周紫芝（宋代）

古寺初投箠，荒陴已授更。雪飞穿幕片，风作撼窗声。

今日招提境，当年敌骑营。可怜王处仲，江上筑孤城。
阅史六首 其四
陈造（宋代）

帝惜人才几手培，诛锄借作盗权媒。更怜孙息追仇误，忍死龙荒首不回。
晚步天津
王云凤（明代）

山光翠叠老龙鳞，故国遗墟草自新。
世事尽随伊阙水，行人独踏汉宫尘。
北邙高冢元无主，金谷残花不系春。
却恐杜鹃今再至，天津桥上客伤神。
壶中天 喜女兄至自平洛
谈印梅（清代）

珊珊环佩，果伊人来也，惊疑才定。一自香车归去后，望断大雷芳信。

尘榻空悬，金钱屡卜，倚楼灯前影。竹梢风过，打窗落叶成阵。

回忆绮阁论心，弹棋击钵，茜幔搓肩并。雨散云飞刚一霎，往事从头休问。

入梦寻诗，临流结屋，我欲偕君隐。楝花萍水，隔溪先买吟艇。
三教
陈藻（宋代）

枉费工夫是学仙，圣门妙处与僧传。
百年合死千年赘，一物都无万物全。
六州
崔敦诗（宋代）

商秋吉，嘉会协中辛。涓路寝，修禋祀，圣德昭清。端志虑，罄竭斋精。锦绣排天仗，羽卫缤纷。朝太室、返中宸。被衮接神明。时平天时俱清晏，兼丰年和气，品物达芳馨。

瞻熉座，舂容娭燕三灵。奠瑶爵，荐量币，清思呦冥冥。望昆仑。嘉祥塞絪缊。诚殚礼洽庆休成。润泽被生民。端门肆眚，昕庭称贺，俱将景福万寿、祝双亲。
吉州第八十二
文天祥（宋代）

戚戚去故里，我生苦飘零。
回身视绿野，但见西岭青。
水调歌头·游览
黄庭坚（宋代）

瑶草一何碧，春入武陵溪。溪上桃桃无数，枝上有黄鹂。我欲穿桃寻路，直入白云深处，浩气展虹霓。只恐桃深里，红露湿人衣。
坐玉石，倚玉枕，拂金徽。谪仙何处？无人伴我白螺杯。我为灵芝仙草，不为朱唇丹脸，长啸亦何为？醉舞下山去，明月逐人归。
赠日者李成斋
徐元杰（宋代）

谭天玄彻李成斋，豫讯东风著早梅。
自昔不离三正备，谓予带得五行来。
穷通於我何加者，演测如君亦伟哉。
说到常人难说处，灵台湛处现星台。
种竹
张嵲（宋代）

屏居倦幽独，出门无所适。
种竹满前庭，坐玩凌寒色。
森森密阴净，竦竦条干直。
晴日借景光，霜风时荡析。
自我来此居，三见岁华易。
小孙渐成童，长杨忆初植。
杂花亦纷然，似欲娱閴寂。
世虑久已忘，况乃头半白。
旧乡丧乱后，城郭满荆棘。
藉使能北归，亦不异作客。
独怀首丘念，未易忘日夕。
读书计诚谬，习静理何益。
万事鸟过空，何处留遗迹。
世故漫酬酢，迢遥混今昔。
题历山司徒右长史祖宅
湛贲（唐代）

隳官长史籍，高步历山椒。丽句传黄绢，香名播宋朝。

分能知止足，迹贵出尘嚣。松竹心长固，池台兴自饶。

龙宫欣访旧，莺谷忝迁乔。从事叨承乏，铜章愧在腰。
悼亡
孟淑卿（明代）

斑斑罗袖湿啼痕，深恨无香使返魂。
豆蔻花存人不见，一帘明月伴黄昏。
点绛唇 其一 登郢州城楼
袁去华（宋代）

楼槛凌风，四边浑是青山绕。水空相照。天末归帆小。

家在江南，空径都荒了。何时到。暗尘扑帽。应被渊明笑。
次韵答人见寄
苏辙（宋代）

对案青山云气腾，天将隙地养无能。
窗扉迎署梅将溜，虚市无人冷欲冰。
寂默忘言惭社燕，毰毸困睡比春鹰。
深知大府容衰病，复值年来蚕麦登。
舟至常德出陆由辰抵沅书事三首 其三
曹伯启（元代）

武陵回首望巴陵，摈退舟师就马程。潏潏青沟穿路过，峨峨苍岭送人行。

庙堂任使谁能避，箐麓猖狂只自惊。欲为伏波寻胜迹，草间闻有鹧鸪声。
西园十咏 其八 蔬畦
邓云霄（明代）

家有荷锄仆，囊无入市钱。垄畦才就列，青翠各依然。

雨过催新甲，宾来屡摘鲜。汉阴机已息，高枕上皇年。
大风歌
刘邦（两汉）

大风起兮云飞扬，
威加海内兮归故乡，
安得猛士兮守四方！
竹杖
黄庚（元代）

一枝苍节瘦，恰称地行仙。不但挑诗卷，尤堪挂酒钱。

看梅敲雪落，引鹤卓苔穿。莫近葛陂水，化龙飞上天。
怅怅词
陈维崧（清代）

日夕此间，以眼泪洗胭脂面。
谁复惜、松螺脚短，不堪君荐。
几帙骂人鹦鹉著，半床诅世芙蓉诔。
笑嵚崎侠骨缚青衫，奚其便。
曷不向，青河战；曷不向，青楼宴。
问何为潦倒、青藜笔砚。
老大怕逢裘马辈，癫狂合入烟花院。
誓从今傅粉上须眉，簪歌钏。
日本国光禅人旋乡求语
释绍昙（宋代）

大唐国，日本国，临风放出辽天鹘。不隔重溟见得亲，依然却被重溟隔。

光禅拚不顾浑身，咬定牙关力访寻。白浪堆头航一苇，普通年远只如今。

焚香扣我西来旨，三十乌藤敲出髓。非佛非物亦非心，拟议白云千万里。

结成不共戴天冤，怒气蒸云走出门。这回必要讨分晓，归问阿爷隆长老。
千秋岁引·词赋伟人
佚名（宋代）

词赋伟人，当代一英杰。信独步儒林蟾宫客。名登雁塔正青春，更不历郡县徒劳力。即趋朝，典文衡，居花掖。得俦词科推第一。便掌丝纶天上尺。见说庆生辰，当此日。翠蓂三四叶方新，朱明正属清和节。行作个，黑头公，专调燮。
再献五章奉资一笑
李至（宋代）

逢春春半合何如，火急谋欢二月余。
且向花间行载酒，谁能窗月卧看书。
追攀每恨朱门远，鄙恡仍怜玉柄疏。
他日相寻预相报，芳时多不在蓬居。
瑶台第一层
赵顼（宋代）

西母池边宴罢，赠南枝、步玉霄。绪风和扇，冰华发秀，雪质孤高。汉陂呈练影，问是谁、独立江皋。便凝望、壶中珪璧，天下琼瑶。清标。曾陪胜赏，坐忘悉、解使尘销。况双成与乳丹点染，都付香梢。寿妆酥冷，郢韵佩举，麝卷云绡。乐逍遥。凤凰台畔，取次忆吹箫。
何桂林
文同（宋代）

十万余工造羽仪，夹堤浮浪去参差。
堂堂送入江都去，浑忘当年揽颈时。
鹧鸪天·上巳风光好放怀
辛弃疾（宋代）

上巳风光好放怀。忆君犹未看花回。茂林映带谁家竹，曲水流传第几杯。摛锦绣，写玫瑰。长年富贵属多才。要知此日生男好，曾有周公祓禊来。
送刘郎中赴任苏州
白居易（唐代）

仁风膏雨去随轮，胜境欢游到逐身。水驿路穿儿店月，

花船棹逐女湖春。宣城独咏窗中岫，柳恽单题汀上蘋.

何似姑苏诗太守，吟诗相继有三人。
晚宿越城
梁以樟（明代）

停轺问土俗，踯躅越王城。古月移前垒，荒风宿鬼兵。

燎衣残灶火，击柝远河声。午夜看星气，晨鸡或肯鸣。
石榴
郑獬（宋代）

高枝重欲折，霜老裂丹肤。
试剖紫金碗，满堆红玉珠。
根虽传大夏，种必近仙都。
题作江南信，人应贱橘奴。
渔父词（其五）
赵构（宋代）

扁舟小缆荻花风。四合青山暮霭中。明细火，倚孤松。但愿尊中酒不空。
谢龙图李待制见寄
魏野（宋代）

烟霄闲似在烟霞，唯有龙图学士家。
和了御诗垂锦帐，卧听仙乐出宫花。
句
释惠崇（宋代）

海人来相鹤，山狖下听琴。
杂诗三首 其二
吕本中（宋代）

结发在简编，俗事方刺促。往来三十年，未见可栖宿。

微官不能三，尚恐遭逼逐。归栖则在念，所望一枝足。

频蒙故人误，岂有邻可卜。出门虽无车，径自骑黄鹄。

重寻置锥地，青灯一盂粥。
舟中江上望玉梁山怀李尊师
齐己（唐代）

残照玉梁巅，峨峨远棹前。古来传胜异，人去学神仙。

白鹿老碧壑，黄猿啼紫烟。谁心共无事，局上度流年。
蝶恋花
秦观（宋代）

紫燕双飞深院静。簟枕纱厨，睡起娇如病。一线碧烟萦藻井。小鬟茶进龙香饼。

拂拭菱花看宝镜。玉指纤纤，捻唾撩云鬓。闲折海榴过翠径。雪猫戏扑风花影。
过酒家五首
王绩（唐代）

洛阳无大宅，长安乏主人。黄金销未尽，祗为酒家贫。
听邻妓诗
丘巨源（南北朝）

披衽乏游术，凭轼寡文才。蓬门长自寂，虚席视生埃。

贵里临倡馆，东邻歌吹台。云间娇响彻，风末艳声来。

飞华瑶翠幄，扬芬金碧杯。久绝中州美，从念尸乡灰。

遗情悲近世，中山安在哉。
吴兄文参议同登金陵凤皇台醉作
戴表元（宋代）

百年访古此徘徊，更上山椒扫草莱。
一脔地腴胡马瞰，数围天险化龙开。
时闻营籍传谣曲，谁见祥宫离劫灰。
李白不生王谢歇，西风日落凤皇台。
又用前韵
郭印（宋代）

春事关心曲，无人昼款扉。
莺犹求友啭，燕亦认巢归。
物色浓如酒，风光驶若飞。
幽斋谁与伴，窗外柳依依。
鹧鸪天·代人赋
辛弃疾（宋代）

晚日寒鸦一片愁。柳塘新绿却温柔。若教眼底无离恨，不信人间有白头。
肠已断，泪难收。相思重上小红楼。情知已被山遮断，频倚阑干不自由。
晚日
程公许（宋代）

西崦落照晕金钲，敛退痴云作嫩晴。
忽忽暝烟行十里，前头灯火是鹃城。
送九水还庐山
邢昉（明代）

江舟弥不易，此日见朝霜。
书寄他僧去，路因寒月长。
彭蠡一衲远，云雾六朝荒。
数雁烟边没，离心愈渺茫。
十载羁栖剑佩偕几经新火起榆槐海头诗苦情怀恶天上人归气势佳行李压肩珠玉重平芜眯眼甲兵排近闻河朔新成记
张仲深（元代）

东风袅袅入麾幢，诗客行春度石矼。斋舍日斜青佩散，酒杯春泛玉瓶双。

沿江义旅齐名柝，傍竹人家有吠尨。醉里不知身是客，梦回明月满西窗。
景韩堂 其三 女娲炼石
卢象升（明代）

女娲炼石曾补天，石破天惊苍冥寒。九嶷峰头云雾起，天门隐约空濛里。

列宿高张手可扪，一声长啸彼苍闻。恨今顽石不可炼，愿起女娲与相见。
舟行用卢方伯莘老韵 其三
霍与瑕（明代）

江清疑富春，钓丝谁料理。萧萧白发翁，日高眠未起。
送李明府去官
钱起（唐代）

谤言三至后，直道叹何如。今日蓝溪水，无人不夜鱼。
送戚秘丞典上饶钱监
宋祁（宋代）

左典吴山冶，行行榜客舟。
终无善宦巧，肯为著书愁。
别思都成恶，芳辰信易遒。
江南饶杜若，何兴奈高秋。
为常山陈君荻洲题扇 其二
庞嵩（明代）

未见浑如曾识面，素心宁为俗尘缁。故人天上来千里，正是清风拂面时。
句
李伯良（唐代）

风向银灯花烬落，月临珠箔玉钩垂。
赠黄道士思旱祈雨感应
姚勉（宋代）

丁巳孟秋春戊午，不雨三时嗟旱苦。
低田高垅皆黄埃，佳种几旱不入土。
富家仓廪铁灌锁，民腹为雷泪为雨。
更迟十日天不问，血肉磨牙总豺虎。
悬官祈祷聊具文，饥声嗷嗷恬不闻。
山中道士睡不着，鞭龙起电驱风云。
天瓢点滴翻骏马，一日甘霖遍天下。
尽将昨夜赤千里，化作今朝青四野。
农家笑语无愁声，指日可望天太平。
熙朝真主圣且明，汉雨不待宏羊烹。
或言天民天自恤，或夸调燮有新术。
山中道士不言功，饱饭熟睡听松风。
晚眺
罗隐（唐代）

凭古城边眺晚晴，远村高树转分明。天如镜面都来静，

地似人心总不平。云向岭头闲不彻，水流溪里太忙生。

谁人得及庄居老，免被荣枯宠辱惊。
立春后三日杨少傅勉仁惠节物赋答
胡俨（明代）

瓦陇雪俱消，东风入户飘。河冰将解冻，野树不鸣条。

胜里金花重，钗头彩燕娇。青山与绿水，相忆思迢迢。
胡笳十八拍十八首
王安石（宋代）

天不仁兮降乱离，嗟余去此其从谁。
自胡之反持干戈，翠蕤云旓相荡摩。
流星白羽腰间插，叠鼓遥翻瀚海波。
一门骨肉散百草，安得无泪如黄河。
楞伽寺 其二
张孝祥（宋代）

天围欲尽三千界，地险真成百二关。不向中峰最高处，诸君元未识庐山。
张时可直阁书报已得请奉祠云台作长句贺之
陆游（宋代）

灯前一笑拆书开，喜见冰衔洗俗埃。
丞相苦留犹不住，诸公欲挽固难回。
玩鸥有约间何阔，敛版无聊归去来。
千载伏波应太息，输君谈笑上云台。
出五城
郭奎（元代）

五岭东头更五城，一川如出武陵行。人家烟火连机杼，蚕妇桑麻执篚籯。

春日向暄田鼓急，晓溪初涨石梁平。十年歌舞扬州梦，争似依山阅耦耕。
会馀庆
许景衡（宋代）

山城动是三年别，古寺今陪半日閒。簿领嗟余多眊氉，道涂怜子亦间关。

并游天上皆英俊，几个江边肯往还。莫惜一尊相伴醉，已将毛发等丘山。
雨中登北固
张鸿佑（清代）

北固临江峙，层峦接碧霄。楼吞京口月，钟落海门潮。

带雨拾山果，披云采药苗。石磐逢老衲，指点说金焦。
夜坐
邓林（宋代）

铜龙漏下鼓初严，群动无哗睡正甜。明月窥人穿瓮牖，薄寒欺我透筠帘。

宦情暂向公馀遣，诗思多从坐久添。试问灯花何太喜，恩波揭晓定重沾。
因访杨公济遂同步野夫家省其母野夫时就试南
强至（宋代）

马系扬雄宅，门过孟母邻。
升堂予独拜，同井子兼亲。
万卷先生富，千金旧产贫。
早将安稳字，去慰杏园春。
短歌赠沈星桥叟
丘逢甲（清代）

长星劝尔一杯酒，天下不如意事十八九，我亦厌闻何况叟？

沈叟来自万壑千岩间，行年七十犹童颜。活万人封古闻此，封之大郡宜酒泉，还其浑浑未凿之真天。

人间万伪一真少，一笑相逢海天小。有时醉墨写真意，沉沉海夜天初晓。

南海秋风一事无，为我手作罗浮日出图。赶却残星赶却月，赤日行天万物苏。
秦淮曲
马世奇（明代）

万骑南巡正德年，内家前队铁连钱。白衣舞罢乘鸾去，应有霓裳曲未传。
途中寒食
白居易（唐代）

路旁寒食行人尽，独占春愁在路旁。

马上垂鞭愁不语，风吹百草野田香。
怀古
周棐（元代）

我爱陶渊明，所居惟种柳。与世实寡谐，委怀在杯酒。

不有千古心，谁识千载后。意欲从之游，斯人复何有。
章坞庵
赵蕃（宋代）

路尽庵才出，云深山更藏。
陂池新得水，松桧旧成行。
午供随斋钵，留题陟上方。
林鸠方唤雨，归路恐相妨。
颂古一百首
释智愚（宋代）

海运鹏抟日月忙，夜光潜透斗牛傍。
非惟按剑屡生子，瞎眼波斯满大唐。
书马文毅公汇草辨疑后
徐金楷（清代）

鲁公碑碣光千古，笔锋奔放丹心吐。劲节崚嶒未易攀，惟公忠烈堪俦伍。

桂阳群蘖逞咆哮，平踏枢台列刀斧。索篆遗冠勒使降，嘈嘈沸沸纷如雨。

铁石肝肠那可摇，骂贼声厉双晴努。阖室幽囚四载余，文山《正气歌》同谱。

大笔高题击笏楼，草书仇校消艰苦。侍人惨怛注簪花，千金一字足扬诩。

被絷不屈终殒身，精魂蓬勃鸣钟鼓。一时百口尽捐躯，从容慷慨闻畿辅。

龙章叠沛粤西来，香风脉脉生皋浒。庙貌巍峨祀不衰，淋漓青史欣追数。

剩稿犹余翰墨辉，蛟螭呵护光难腐。至今宝焰每干霄，云霞五色迷江浦。
送郭学宪舜举参藩山西三首 其二
欧大任（明代）

周邦方岳冠诸侯，赐履今看据上游。九塞黄榆开朔漠，五原白上出并州。

乐非金石和戎日，赋似旌旗校猎秋。汾晋征繇闻转急，富民终赖借前筹。
次韵宋倅 其二
韩淲（宋代）

海内交游不数公，又吟名胜句何丰。锦囊忽到溪山下，绣段争看涧谷中。

落拓自惊随野马，凄凉何止听宾鸿。高斋容我陪珠履，不信穷途有路通。
再寄正仲
舒岳祥（宋代）

涧碧山红锦步障，晚菘早韭五侯鲭。
莫道乱来无乐事，床头流水作琴听。
送崔先生东归
洪咨夔（宋代）

嘉定甲戌冬，扫门古杨州。
一见握手欢，飞黄厄盐辀。
士忧不闻握，勿以穷故忧。
为圣为贤人，所贵天爵修。
万卷我有庄，子肯从我游。
良农不辍耕，嘉丛终有秋。
动心得曾益，雪案三年留。
一朝推使出，西风着兜牟。
莽苍淮月冷，低迷汴云愁。
正抱虎兕寝，孰脱鹰隼鞲。
越在岁执徐，公来殿西头。
廷臣择自从，唤起骖玉虬。
暑发采石矶，寒登筹边楼。
孤灯语中夕，民瘼何当瘳。
明年护全蜀，后车旅枚邹。
熟聆老规模，剑须铸知收。
中间畀一麾，牢关控西涪。
相望几何驿，时许闻成谋。
积诚泮群疑，实践激众媮。
风涛澎湃中，竟济师德舟。
主人永终誉，客亦地穷休。
见谓汾阳门，走卒皆王侯。
骑火明桃林，诏催告辰犹。
仍挈旧司马，入詹翠云裘。
裹江水齐稳，一叶随沙鸥。
握重富贵轻，目光送罗浮。
竿头要猛进。壶尾毋流投。
此意造物知，筮得素履幽。
十年甘苦客，从我宜如由。
可归犹未归，魂断杨花洲。
六经孔孟学，其用学伊周。
天方昌斯文，敢告司鼎篝。
独坐敬亭山
李白（唐代）

众鸟高飞尽，孤云独去闲。
相看两不厌，只有敬亭山。(只有 一作：唯有)
次石田先生用东坡清虚堂韵自述
沈钟（唐代）

休官寄鄂栖金沙，食非庾廪门非衙。
深山甘寻麋鹿友，秋江耐种芙蓉花。
桑榆低悬迟暮景，樵渔密结比邻家。
倚床浪翻书剔蠹，绕树错信儿打鸦。
每闻风飙诧仙籁，或指雪片疑琼葩。
哦诗滥收瓦与砾，款客薄藉瓜仍茶。
野渡横舟拚一系，严城警鼓惊三挝。
桃源九溪路曾入，匡庐五老头堪爬。
乾坤旅舍只如幻，岁月驹隙良足嗟。
生平知己剑犹在，直气尚复冲飞霞。
早秋
慕昌溎（清代）

风蝉鸣菀柳，薜荔绕墙翠。天空清如水，西风生爽气。

池边开晚莲，阶下发新蕙。待到中秋日，延月赏秋桂。
平山堂看荷
元度（清代）

云水无消歇，平堤尚芰荷。棹歌随意住，鸟语不能多。

山远迷秦望，天低近汨罗。老僧如旧燕，补屋又来过。
寄台省知己
唐彦谦（唐代）

久怀声籍甚，千里致双鱼。宦路终推毂，亲帏且著书。

才名贾太傅，文学马相如。辙迹东巡海，何时适我闾。
诗一首
释慧日（宋代）

溪绕茅堂山绕溪，溪山深处是真栖。山人若问西来意，云自高飞鸟自啼。
秋日书事，寄秘书窦少监
姚合（唐代）

秋气日骚骚，星星双鬓毛。凉天吟自远，清夜梦还高。

林下期同去，人间共是劳。头巾何所直，且漉瓮头糟。
次韵迟初入宣河
苏辙（宋代）

远客安长道，低蓬称小溪。
云添湿帆雨，舟滞没篙泥。
草绿耕牛健，村深侯鸟啼。
陶翁方作令，归去未成题。
谒金门
李莱老（宋代）

春意态。闲却远山横黛。香径莓苔嗟粉坏。凤靴双斗彩。

折得花枝懒戴。犹恋鸳鸯飞盖。旧恨新愁都只在。东风吹柳带。
和汉东先生韵六首 其六
张埴（宋代）

举矢欲向天狼时，草木零落美人迟。中年新知旧别意，悲乐相忘荃独宜。
寄同年朱景渊通判八首 其六
刘宰（宋代）

滕子嗜古学，万卷作生计。孤灯耿夜阑，盗畏不敢睨。

至宝世不售，虚名竟何利。尚想古城隅，幽花开绕砌。
同朱金庭僚长扈跸宿瓮山寺
杨巍（明代）

野寺临寒渚，僧房依暮山。不因扈仙跸，那得叩禅关。

朗月旌旗近，严更钟梵閒。况同朱仲晦，高论碧云间。
二月二十日再锁宿四绝
刘克庄（宋代）

角门闭了晓方开，坐撚霜髭尽雪灰。
纵有浩然堪共直，法严不敢唤渠来。
南歌子
欧阳炯（唐代）

锦帐银灯影，纱窗玉漏声。迢迢永夜梦难成，

愁对小庭秋色，月空明。
小边行一百五日同总尹张彦亨赴小边口相视河流回马上偶作此诗
王恽（元代）

北趋小边相河害，坐看长堤惊裂坏。中流忽起刘子叹，疏浚神功思禹大。

忆当残金竟河界，两涯峡束如萦带。灵鼍万鼓动地来，汹汹声闻千步外。

堤防不议四十年，河行虚壤任徙迁。乃今去京无一舍，冲波南卧翻鲸鳣。

今年筑堤捍渰水，明年卷扫防洄渊。涛头况与酸枣直，南北高下尤相悬。

既非经渎久远计，徒费民力妨农田。正有避移策上闻，放之旷野从奔冲。

不然建议以土湮，大堤缕水横西东，楗以木石束逾钟。

递河东去过京角，此是永逸无穷功，作诗拟达宣房宫。
开北山望白石烂
沈辽（宋代）

欲寻白石烂，故开北山路。所向虽似殊，吾真得孤屿。

容与水上云，娑罗月中树。胜意已自适，何必方舟渡。
禅人并化主写真求赞
释正觉（宋代）

余云消於霁虚，片月上於秋壶。
光清岩壑，影现江湖。
类中之异，物中之珠。
虎生三日食牛气，马走千里随母驹。
赏音有以，德邻不孤。
晓出古岩呈宗伟子文
范成大（宋代）

晓风生小寒，岚润裛巾屦。宿云埋树黑，奔溪转山怒。

东方动光彩，晃晃金钲吐。千峰森隐现，一气澹回互。

平生癖幽讨，邂逅饱新遇。那知尘满甑，晨炊午未具。

不愧忍饥面，来寻古岩路。稻粱亦易谋，烟霞乃难痼。

持此慰龟肠，搜枯尚能句。
汉宫春 元夕用京仲远韵
张玉娘（宋代）

玉兔光回，看琼流河汉，冷浸楼台。正是歌传花市，云静天街。兰煤沉水，澈金莲、影晕香埃。绝胜□，三千绰约，共将月下归来。多管是春风有意，把一年好景，先与安排。何人轻驰宝马，烂醉金＊。衣裳雅淡，拥神仙、花外徘徊。独怪我、绣罗帘锁，年年憔悴裙钗。
和魏午庄方伯博格达山原韵四首 其四
严金清（清代）

步遍岩峦憩小亭，藤萝如户石如屏。林泉幽僻人稀到，殿宇尊严佛自灵。

吟罢烟霞携满袖，笑惊苍翠落空庭。诗情更在青山外，南去征鸿望渺冥。
江上待客不至
朱翌（宋代）

烟雾濛濛远岫埋，沙边特为小徘徊。行人又向去处去，客子未知来不来。

诗似芙蓉临水出，人如杨柳待风开。何时见此消愁眼，更责后期倾玉杯。
寄马会叔
杨万里（宋代）

影转郎官宿，春随剌史天。
相从忽相别，同舍况同年。
我爱吴儿说，只如邵父然。
赐金真浪费，唤取从甘泉。
代挽寺丞吴公
陈元晋（宋代）

国事须才急，如公亦古人。
江淮老麾节，俎豆哭军民。
图忆筹边旧，官传结绶新。
朔风吹老泪，泉路湿寒燐。
别萧咨议
任昉（南北朝）

离烛有穷辉，别念无终绪。歧言未及申，离目已先举。

揆景巫衡阿，临风长楸浦。浮云难嗣音，徘徊怅谁与。

傥有关外驿，聊访狎鸥渚。
行宫词
王建（唐代）

上阳宫到蓬莱殿，行宫岩岩遥相见。向前天子行幸多，

马蹄车辙山川遍。当时州县每年修，皆留内人看玉案。

禁兵夺得明堂后，长闭桃源与绮绣。开元歌舞古草头，

梁州乐人世嫌旧。官家乏人作宫户，不泥宫墙斫宫树。

两边仗屋半崩摧，夜火入林烧殿柱。休封中岳六十年，

行宫不见人眼穿。
法海寺访空上人
徐延寿（明代）

随身瓢与笠，此外更无余。懒补破衣著，爱寻贫寺居。

香厨三顿粥，石榻半床书。日见禅窗下，甘蕉日渐疏。
哀台湾 其四
张秉铨（清代）

瓯脱中朝本不存，可怜浩劫满乾坤。苍生蹂躏伤盈野，红女伶乾禁闭门。

真宰诉天应掩泣，哀魂动地尚呼冤。黄金不共辽东赎，枢部分明近寡恩。
悼次东提刑侄二首 其二
张扩（宋代）

妙手剸百节，剧谈翻九河。人皆期晚用，君更患才多。

世路方榛棘，人豪正网罗。重泉无日起，天意定如何。
内生日
张耒（宋代）

从我奔驰走四方，清贫殊不厌糟糠。
黔娄环堵贫常醉，寿母高堂老亦康。
夷险百为吾有命，穷通一意子真刚。
今年生日心无事，好为儿孙举寿觞。
寄本师空老和尚兼呈天大师
罗宾王（明代）

年来长下狱，不负狱中灯。此地人谁到，怀师道益增。

敢无惭羑里，犹恐愧孙登。盼盼慈光上，巢云定几层。
远招十五叠 其十一
顾璘（明代）

十一叠兮君有兄，儒林腾踏扬鸿名。三千文学满邹鲁，拱立阶下观仪型。

愿君亟归相出入，累累百福资和平，魂兮归来友爱成。
登岱 其一
徐咸清（清代）

东行望泰山，了了青芙蓉。惊翻碧海色，飞落徂徕松。

渐近灭翠霭，未到闻清钟。摄衣更攀陟，旷然开心胸。

幽花炫日月，异草迷春冬。俯视小天下，知为众山宗。

不识何年代，盛典来登封。玉检金泥函，瑞气罗千重。

七十二君迹，风吹杳无踪。淳浇久已判，举手将奚从。
宿山中十首
刘克庄（宋代）

山中无价宝，月色与泉声。
莫向贵人说，将为有力争。
送蔡梦得
叶适（宋代）

寸步旱黏楫，千里脂染轮。
四国严诸侯，江沙渺无津。
翁令去何之，绿树羞鬓银。
惟应苦吟彻龙室，报以颔珠光比日。
宿黄龙洞早起出坐流杯石
李孙宸（明代）

山眠披雾起，选石出林邱。玉乳千秋漱，云光镇日浮。

放歌来独鹤，争席狎群鸥。顿觉尘心洗，丹砂不待求。
思平泉树石杂咏一十首。二猿
李德裕（唐代）

钓濑水涟漪，富春山合沓。松上夜猿鸣，谷中清响合。

冲网忽见羁，故山从此辞。无由碧潭饮，争接绿萝枝。
走笔谢司徒侍中惠柑
强至（宋代）

十年空忆满林香，今日堆盘得恣尝。
摘处嫩苞金隐粟，剖来清液露盈囊。
自堪珍玩夸群目，可惜馀甘落俗肠。
拜赐愈知公意重，不同设醴望元王。
羸骏
白居易（唐代）

骅骝失其主，羸饿无人牧。向风嘶一声，莽苍黄河曲。

蹋冰水畔立，卧雪冢间宿。岁暮田野空，寒草不满腹。

岂无市骏者，尽是凡人目。相马失于瘦，遂遗千里足。

村中何扰扰，有吏征刍粟。输彼军厩中，化作驽骀肉。
春帖子词 夫人閤五首 其一
欧阳修（宋代）

太史颁时令，农家候土牛。青林自花发，黄屋为民忧。
次韵题画卷四首其四西塞风雨
苏辙（宋代）

雨细风斜欲暝时，淩波一叶去安归。
遥知夜宿蛟人室，浪卷波分不著衣。
晚客狎至应接不一或有疑者作此诗示谢敞教授
李复（宋代）

岸帻扶藜杖，移床傍晚林。
形骸犹是累，语默更何心。
望外浮云薄，凉生古汲深。
自怜多懒僻，尘色闷孤琴。
偈颂一百一十七首
释绍昙（宋代）

雨后豀声寒弄玉，风前木叶碎飘金。
风联队互用非声色，花劈飘音古佛心。
见成家乐，管宴佳宾。
莫谓瑞岩岑寂甚，一回拈出一回新。
闳肃书堂
陈岩（宋代）

人生随遇是行藏，最有山灵引兴长。
安得居乡伯休父，再来闳肃旧书堂。
云南布政使王芥子入觐赋赠 其二
姚鼐（清代）

绣衣持斧镇潭州，解带宾筵值素秋。密树万镫围作伎，清湘千尺照回舟。

归艎鄂渚青枫晚，移节滇南白日流。石廪祝融烟雾里，几能散发澹淹留。
近兖
孔平仲（宋代）

龟蒙山上泉如涌，白石河边雨已流。乔木烟深迷故国，黄芦风急战高秋。

新科一变人方锐，旧学都忘我可羞。驱马远来徒自苦，敢将衡鉴定三州。
鹧鸪天·只近浮名不近情
元好问（金朝）

只近浮名不近情。且看不饮更何成。三杯渐觉纷华远，一斗都浇块磊平。
醒复醉，醉还醒。灵均憔悴可怜生。《离骚》读杀浑无味，好个诗家阮步兵！
送遂宁海泉州权二友 其二
释居简（宋代）

权也名家驹，遇我以父执。谓可张吾军，咄咄反见逼。

惯以劣斗胜，况乃缓缚急。福建与漳泉，佗州终不及。
题枯木修篁图
王绂（明代）

老干昂霄几千丈，天籁时闻夜声响。一竿修竹共萧森，复托丝萝半空上。

寒姿久抱幽人贞，良材孰肯摧为薪。总令匠氏未相遇，故山风雨年年春。
张右相生日二首 其二
曹勋（宋代）

气禀无为秀，钟灵付秉钧。周南知盛德，江左在斯民。

衮绣东山望，貂蝉綵服春。帝师殊寿祉，汉祚有元臣。
纪赐四十首 其七 丁丑八月奏进世庙实录赐白金文绮锡宴南宫
于慎行（明代）

十载编摩帝典成，神功四纪勒升平。瑶书此日陈丹陛，石室从升秘赤城。

赐服总分新绮绣，陪班犹见旧公卿。汉家枉续周南史，欲藉藏山作世程。
别子直
彭汝砺（宋代）

高秋惜别苦匆匆，不得清吟日日同。步履忽迎春色合，肺肠甘逐酒樽空。

一舟喜逐征帆北，千里愁逢去鹢东。恰似江神惜离袂，夜来故作打头风。
霜天杂兴三首 其一
陆游（宋代）

枫叶全丹槲叶黄，江城残角伴斜阳。琴书自足闲中乐，天地能容醉后狂。

老死山林初不憾，梦游河渭独难忘。谷城黄石今安在，取履犹思效子房。
登郡楼书事
刘兼（唐代）

偶奉纶书莅旭川，郡楼嘉致尽依然。松欹鸟道云藏寺，

月满渔舟水浸天。望帝古祠花簇簇，锦城归路草芊芊。

有时倚槛垂双袂，故国风光似眼前。
满江红·渺渺春江
赵师侠（宋代）

渺渺春江，迷望眼、蒲萄涨绿。春过也、萧疏庭户，寂寥心目。念远不禁啼鴂闹，愁多易遣修蛾蹙。向小窗、时把彩笺看，翻新曲。晴昼永，便新浴。相思泪，不成哭。空无言憔悴，暗销肌玉。目断碧云无信息，试凭青翼飞南北。听掀帘、疑是故人来，风敲竹。
风折松联句
苏轼（宋代）

龙枝已逐风雷变，减却虚窗半日凉。
天爱禅心圆且洁，故添明月伴清光。
赋得白鹭鸶送宋少府入三峡
李白（唐代）

白鹭拳一足，月明秋水寒。
人惊远飞去，直向使君滩。
婺州水馆重阳日作
韦庄（唐代）

异国逢佳节，凭高独若吟。一杯今日醉，万里故园心。

水馆红兰合，山城紫菊深。白衣虽不至，鸥鸟自相寻。
鹧鸪天·欲上高楼去避愁
辛弃疾（宋代）

欲上高楼去避愁，愁还随我上高楼。经行几处江山改，多少亲朋尽白头。
归休去，去归休。不成人总要封侯？浮云出处元无定，得似浮云也自由。
挽薛艮斋
钱佖（宋代）

蚤悟传心学，精微造本原。
读书残万卷，落笔动千言。
孤邑验英略，流民感至恩。
颜亡虽可痛，自有不亡存。
送李举人克明任教职
郑元祐（元代）

职教同时雨，郎官等列星。吴区都水监，闽国道山亭。

两地头逾白，诸公眼为青。身名金玉质，文采凤凰翎。

鼓枻辞江郡，携书入汉廷。河山秋肃肃，宫阙晓冥冥。

夜月鸿遵渚，秋风马在坰。李峤初梦笔，刘向老传经。

朴棫材千尺，菁莪翠一庭。天边期中鹄，囊底任枯萤。

归路梅花发，长歌为子听。
宿永睦将口香积院满山皆松桧声二首
张嵲（宋代）

云峰几万叠，何处见家山。
此日无穷意，悠然独倚栏。
王承可有招隐黄龙之意
朱翌（宋代）

通途无宁轨，世纲阔遮逻。
九迁食肉荣，一饷在堂贺。
泥深迹逾深，时过事亦过。
要之钟鼎饱，不及薇蕨饿。
吾知此理明，甘作蚁旋磨。
丈夫当勇决，勿使良便蹉。
黄龙百丈间，山围天几大。
往丐一椽茅，抚枕得高卧。
不能赓梁噫，且复繙屈些。
卖药足生理，故是伯休那。
当年白鸟盟，肯为青衫破。
微官亦漫尔，弃去不啻唾。
王子里中人，到处成稳坐。
傥不食前言，扁舟在公左。
将归赠孟东野房蜀客（蜀客名次卿）
韩愈（唐代）

君门不可入，势利互相推。借问读书客，胡为在京师。

举头未能对，闭眼聊自思。倏忽十六年，终朝苦寒饥。

宦途竟寥落，鬓发坐差池。颍水清且寂，箕山坦而夷。

如今便当去，咄咄无自疑。
观调发四首
刘克庄（宋代）

路傍纷纷送者谁，相顾泪下如绠縻。
妻牵郎衣留不得，儿抱斧绠尤可悲。
寄声征夫且止泪，矫情勿为识者窥。
国贫端坐养士耳，汝曹衣廪民血髓。
边头战士寒堕指，霜风猎猎阵云起，
湓城善地亦靠里。
子夜四时歌 其二
刘才邵（宋代）

湘簟涌双纹，冰山象群玉。神飙送荷香，冉冉度圆绿。

雪腕荡兰舟，齐唱横塘曲。暗忆采莲侣，横翠长眉蹙。
观物
丘葵（宋代）

气聚则明施，气散则明匿。
孰能知其妙，聚散乃为客。
法象乃糟糠，真机乃虚寂。
太哉无方体，是谓神与易。
秦虢夫人走马图二绝
苏辙（宋代）

朱幩玉勒控飞龙，笑语喧哗步骤同。
驰入九重人不见，金钿翠羽落泥中。
望圭峰寺
陶益（明代）

北望屏前第一峰，禅林龛阁影重重。上方得见残径月，下界曾闻半碣钟。

石磴盘萝藏玉雁，云崖瀑水挂银龙。空门想像知无住，玄度还应问赤松。
王仪仲名其读书之所曰松林愿印一言
陈杰（宋代）

昔人读书松竹林，今之书林乃无竹。
有松无竹何不可，松亦元同借邻烛。
十年人事桑田变，隔舍丁丁斧斤蹙。
归来窗下一灯青，夜半林空山鬼哭。
乃知艺木印岁寒，不似闭门繙故牍。
客来若问子孙枝，窗间正有声吾伊。
偈倾一百六十九首
释智朋（宋代）

未举先知，未言先领。
赵州无关，玄沙有岭。
万别千差一印定。
宋骑吹曲 其一 遣将曲第三
谢翱（宋代）

天门雷动开风云，内前尽给羽林军。圣人神武授方略，斩将搴旗各骏奔。

王师所过如时雨，洗濯焦枯向荆楚。重宣德意吊遗黎，素服军前释俘虏。

全家到阙拜上恩，诏书为筑先臣墓。
闻张给事倍道兼程已过古北戏作七言
刘敞（宋代）

叱驭勤王肯暂留，边沙朔雪犯貂裘。飞黄一日须千里，应笑迂儒骑土牛。
雨余草树间羽虫乱鸣山斋晚酌朋辈已散听之不
舒岳祥（宋代）

秋虫不用喙，动羽哀更清。
夜长不肯默，我眠渠自鸣。
我则异於是，鼻息为雷声。
止作不以力，大音自天成。
鼻吼耳不知，此乐尤难名。
夏云
曹松（唐代）

势能成岳仞，顷刻长崔嵬。
暝鸟飞不到，野风吹得开。
一天分万态，立地看忘回。
欲结暑宵雨，先闻江上雷。
陈大夫见和春日三首用韵酬之 其一
释德洪（宋代）

咏君好句欲消魂，想见朱轓画戟门。解组正当强健日，载书归老水云村。

虚堂风撼牙签响，密室岚蒸画牒昏。偶在湘山最佳处，旧游闲与野僧论。
西湖竹阁寺
周弼（宋代）

精舍萧疏近水凉，分明一径绿沉枪。
就移山近湖皆隐，放出楼沉寺倒藏。
春透露梢齐曲槛，晓翻风箨过修墙。
长堤花尽人稀少，来听蝉声伴夕阳。
政和戊戌孟夏补试文武遣兴一首
李光（宋代）

一帘疏雨锁牢愁，小阁幽轩得暂留。漫说金瓯能破睡，不如玉局解消忧。
偈颂一百二十三首
释普度（宋代）

径山一椀上元灯，不是攒花剪簇成。
等闲拈起当阳挂，烁破诸方鬼眼睛。
挽海钓翁
边贡（明代）

山海关头月，春来几度圆。杖藜无起日，华表有归年。

寂历远游道，凄凉孤愤篇。朱云不可见，留槛汉庭前。
送何吏部澄公赴金陵二首 其一
曹义（明代）

官膺新宠秩，才擅旧时名。何逊诗偏俊，山涛职更清。

吟怀风月迥，藻鉴玉壶明。莲幕香凝处，应知适宦情。
途中见杏花
吴融（唐代）

一枝红艳出墙头，墙外行人正独愁。长得看来犹有恨，
可堪逢处更难留。林空色暝莺先到，春浅香寒蝶未游。
更忆帝乡千万树，澹烟笼日暗神州。
石门岩上宿
谢灵运（南北朝）

朝搴苑中兰，畏彼霜下歇。
暝还云际宿，弄此石上月。
鸟鸣识夜栖，木落知风发。
异音同致听，殊响俱清越。
妙物莫为赏，芳醑谁与伐？
美人竟不来，阳阿徒晞发。
狮子峰
李遹（金朝）

解脱眼光三界静，端公伎俩一时休。云开正使金毛现，子细看来是石头。
句
欧阳鈇（宋代）

千里归来人事改，十年犹幸此身存。
粹中自郴江莹中与南归时余在龙山容泯斋为诵唐诗入郭随缘住思山破夏归之句为韵十首 其一
释德洪（宋代）

哀蝉满风听，草树初茂密。空斋有奇事，屋角寒藤入。
颂古一百则
释正觉（宋代）

没踪迹，断消息。
白云无根，清风何色。
散乾盖而非心，持坤舆而有力。
洞千古之渊源，造万像之模则。
刹尘道会也处处普贤，楼阁门开也头头弥勒。
忆昔
毛绍龄（明代）

忆昔金堤十里长，榕阴倒影欲分江。如今破后无人筑，野草荒沙弄夕阳。
剑联句
范仲淹（宋代）

圣人作神兵，以定天下厄。
蚩忧发灵机，干将构雄绩。
橐籥天地开，鑪冶阴阳闢。
南帝轮火精，西皇降金液。
炎炎昆冈荧，汹汹洪河擘。
雷霆助意气，日月沦精魄。
神气不在大，错落就三尺。
直淬灵溪泉，横磨太行石，
雄雌威并立，画夜光相射。
提携风云生，指顾烟霞寂。
坚刚正人心，耿介志士迹。
初疑成夏鼎，魑魅世所适。
又若引吴刀，犀象谓无隔。
截波虬尾滑，脱浪鲸牙直。
顽冰挂阴霤，皓月乘孤隙。
河角起彗气，云罅露秋碧。
晓镡星斗烂，夜匣飞龙宅。
舞酣霰雪回，弹俊球琳击。
鲜摇霅水光，腻刮湘山色。
青蛟渴雨瘦，素虺蟠霜瘠。
清音锵以鸣，寒姿坚且泽。
鬼类丧影响，佞党摧肝肠。
一旦会神武，四海屠凶逆。
周王奉天讨。商郊千里赤。
楚子扬军声，秦师万首白。
祥辉冠吴楚，杀气横燕易。
与君斩鳌足，八极停震虩。
与君製鹏翼，三辰增焕赫。
莫使化猿翁，辱我为纪惑。
莫使暴虎人，屈我执仇敌。
尊严俟冠冕，左右舞干戚。
功成不可留，延平空霹雳。
晚游楞伽山
范起凤（清代）

石室何年筑，来游日已曛。野烟空际断，清梵静中闻。

鹤去盘青嶂，僧归度白云。林皋疑暮雨，木叶下纷纷。
西江月·北岭天饶瑞雪
佚名（宋代）

北岭天饶瑞雪，南枝地段红苞。朦胧霁月映寒梢。谁把玉人纱罩。香胜炉薰龙麝，奇过庭拥琼瑶。一杯清酒愿相招。慰我茅堂清瘦。
新雁
陈维嵋（清代）

十二楼中锦字回，潇湘极望正堪哀。汉臣音信经年隔，江岸寒堪几日开。

霜冷金椎关外到，秋高玉帐月中来。极天兵甲愁如此，嘹唳还过何处台。
中兴万户爱假山筑亭号粹峰亭
宋褧（元代）

元戎生长太平世，雨甲苔枪日无事。筑亭排石示燕閒，比似南塘更清致。

烟霏晻霭群峰峦，莎阴藓璺相回环。天台庐阜入胸次，华阳艮岳非尘寰。

米狂呼兄名不朽，千古高情能尚友。我知主人爱山符节然，传付子孙俱世守。
送庆州安化元处宗主簿
宋庠（宋代）

黄绶荣新牒，华颠惜美材。
越心枝上远，羌思笛中来。
烽烬和星落，刀环伴月开。
寄言栖棘地，鸾翮少徘徊。
寿庆祠部松乔 其五
戴亨（清代）

翀举希凌霄，疾足争先驰。岂不矜儇捷，劳瘁令人悲。

灵源竭深蓄，安睹清涟漪。达非徒自荣，塞贵坚所持。

宝此寿世资，出处两不移。悯彼荣竞子，自戕安足知。
送灵州李判官
杜甫（唐代）

犬戎腥四海，回首一茫茫。血战乾坤赤，氛迷日月黄。

将军专策略，幕府盛材良。近贺中兴主，神兵动朔方。
句
叶祖仪（宋代）

醉来黑漆屏风上，草写卢仝月蚀诗。
纳凉
林景熙（宋代）

黄卷无端作睡媒，火云万朵郁崔嵬。
暑如酷吏何当去，薰自重华知几来。
脚踏层冰思远壑，手遮赤日厌飞埃。
披襟坐石不能夜，忽听南山起怒雷。
芡曲
许及之（宋代）

湖边谁摘芡，轻度藕花风。贪得鸿头去，惊他雁序空。
西湖晚望
释斯植（宋代）

久雨初晴睡正长，春蛙鸣遍旧池塘。
小亭寂寞斜阳里，一阵东负过木香。
乙巳春夏间民饥更甚老农述此 其十
朱浙（明代）

饿夫不受嗟来食，惭愧当时食者心。一叱裂衣甘饿死，古来沟壑有知音。
溪行叹
程俱（宋代）

潾潾石间流，落落滩下石。相因成悍崄，日夜更拒激。

化为百雷车，转入千丈碧。推舟上磊砢，尽日不寻尺。

我行三伏中，正自涩如棘。于时久不雨，阳炎剧炊炙。

溪流仅如线，但见沙渚赤。逶迤呼蛇港，百步涉重碛。

迢迢神亭濑，奡荡无遗力。此身诚不赀，此日良足惜。

胡为弃分阴，尽室寄艰阨。长谣飞仙章，慷慨三叹息。
与王楚同登青龙寺上方
李益（唐代）

连冈出古寺，流睇移芳宴。鸟没汉诸陵，草平秦故殿。

摇光浅深汉，拂木参差燕。春心断易迷，远目伤难遍。

壮日各轻年，暮年方自见。
满庭芳 迷棋引
马钰（金朝）

口＊谩人，手谈胡指，暗怀奸狡心肠。只图自活，一任你咱亡。得心无声之乐，笑他家、不哭之丧。无慈念，杀心打劫，一向骋乖张。偶因师点破，回心作善，入道从长。便通玄知白，守黑离乡。绝虑忘机养浩，炼神丹、出自重阳。行教化，阐扬微妙，诗曲满庭芳。
怀友人
孟贯（唐代）

浮世况多事，飘流每叹君。路岐何处去，消息几时闻。

吟里落秋叶，望中生暮云。孤怀谁慰我，夕鸟自成群。
沩山轼禅师赞
释德洪（宋代）

天骨岩岩，美髯玉颊。冰雪在躬，霹雳为舌。轩昂万僧，众星中月。

视其心胸，山包海容。大沩小兴，振其家风。丛林百世，见者肃恭。
次韵韶守狄大夫见赠二首
苏轼（宋代）

华发萧萧老遂良。
?褚河南帖云，即日遂良须发尽白，盖谪长沙时也。
?一身萍挂海中央。
无钱种菜为家业，有病安心是药方。
才疏正类孔文举，痴绝还同顾长康。
万里归来空泣血，七年供奉殿西廊。
?迩英阁，在延和殿西廊下。
?森森画戟拥朱轮，坐咏梁公觉有神。
白傅闲游空诵句，?事见白乐天《吴郡诗石记》。
?拾遗穷老敢论亲。
?事见子美《赠狄明府诗》。
?东海莫怀疏受意，西风幸免庾公尘。
为公过岭传新唱，催发寒梅一信春。
偈颂八十五首 其二十六
释妙伦（宋代）

圣制中，有一诀。上三星，下半月。付诸人，须辨别。九十日，参教彻。

参不彻，饮底是洋铜，吞底是热铁。
元宵前三日侍老人游双林
洪咨夔（宋代）

大径山高寺山巅，小径山深寺山趾。
辛夷花开数点雨，艾纳香空半泓水。
新新故故自楼阁，下下高高各窗几。
二三各公诗一束，八十老衲画几纸。
云岑灭没野屋浮，草树离列渡舟檥。
露横断浦月已高，日落平沙风欲起。
直疑着我江湖间，安得伴君岩壑裹。
鱼肥尚恨丝莼晚，酒酣苦爱葅笋美。
参寥有句堕杳霭，更上迎晖亭徒倚。
洞霄即事
巩丰（宋代）

积藓青踰一寸痕，山灵守护几千春。长藤横系岩边木，何日重来挂葛巾。
自咸平至太康鞍马间得十小诗寄怀晏叔原并问
黄庭坚（宋代）

红梅定自开，有酒无人对。
归时应好在，常恐风雨晦。
出榆关逢征兵使人作
冯惟讷（明代）

闻道云中将，先秋戒铁衣。
虎符千里至，龙骑五营归。
夜月明雕戟，山风曳画旂。
谁怜瀚海外，杂虏驻金微。
燕归
释居简（宋代）

旧巢新补画梁西，趁得兰塘雨后泥。莫忆年年归去路，蜃楼高处海云低。
如梦令 和三叔父闻笛原韵
冒德娟（清代）

谁弄山阳古调。历历暗飞声到。折柳最关情，惹起离愁多少？

烦恼。烦恼。留得月儿相照。
宿梦石房
石林瑛公（明代）

坐久青灯结晕红，纸窗寒逗落花风。
西斋试与吟春草，夜半开门月正中。
江村一曲
张宁（明代）

一曲清江碧四围，江村日日净涵辉。烟深柳色迷花坞，风急蘋香满竹扉。

巢燕飞閒应识主，汀鸥眠熟惯忘机。不知杜甫题诗处，景物于今似此非。
春秋战国门。陈蔡君
周昙（唐代）

楚聘宣尼欲道光，是时陈蔡畏邻强。

庸谋但解遮贤路，不解迎贤谋自昌。
寒夜独坐有怀李德大
唐璧（明代）

霜气严凝入敝貂，书声才罢夜寥寥。心君不动群邪退，欲寇无寥万虑消。

老鹤巢高宜独宿，祥鸾天迥岂堪招。罗浮闻欲三年住，诗酒何时许见邀。
和张簿宁国山门六题·山门
梅尧臣（宋代）

青山中穴为大门，下通轨辙高莫论。
飞云出纳不计限，双峙平削无刀痕。
入门复见田园美，田外峰峦回抱尊。
栖灵畜怪不可诘，夔魈往往来守阍。
方壶云山烂熳图同胡士恭博士题
苏伯衡（明代）

我家海岳之画图，乃是小米手所摹。
舟崖翠壁走云气，北连恒所南衡庐。
长风中来吹不断，疑有鬼物阴卷舒。
石林倏开复冥漠，雷雨欲至愁鼪鼯。
分张尚觉天地窄，惨淡直与造化俱。
斯人一去三百载，流传笔力到方壶。
旧闻仙岩二十四，云窗雾牖仙者都。
锦溪朝朝玉气合，琼林夜夜丹光嘘。
方壶挥毫托真趣，生纸染出才尺余。
天高不见青鸟下，树老仍有玄猿呼。
上清羽士欣入手，珍重不减千明珠。
展观使我长太息，如此云山何处无。
武陵桃花春正开，淮南桂树秋不枯。
强颜笑傲金马署，嗟我岂是东方徒。
乞归何幸优诏许，远游便以云为车。
苍梧既酬虞帝墓，会稽更探神禹书。
左攀东海若木枝，右折西华青芙蕖。
寻真径度弱水去，飞行安用邛杖扶。
岂无清冷可洗耳，亦有沆瀣堪充虚。
我自持杯酌阿母，谁能搔痒招麻姑。
鬓发不受皓雪变，日月任使跳丸如。
玄圃罗浮若解后，拟出海岳相欢娱。
雨过
赵汝鐩（宋代）

一霎荷塘雨，明珠翠盖擎。
柄危难得稳，稍侧便须倾。
登吴古城歌
刘长卿（唐代）

登古城埃思古人，感贤达埃同埃尘。
望平原埃寄远目，叹姑苏埃聚麋鹿。
黄池高会事未终，沧海横流人荡覆。
伍员杀身谁不冤，竟看墓树如所言。
越王尝胆安可敌，远取石田何所益。
一朝空谢会稽人，万古犹伤甬东客。
黍离离埃城坡坨，牛羊践埃牧竖歌。
野无人埃秋草绿，园为墟埃古木多。
白杨萧萧悲故柯，黄雀啾啾争晚禾。
荒阡断埃谁重过，孤舟逝埃愁若何。
天寒日暮江枫落，叶去辞风水自波。
感山十咏 其五 华严堂
姚勉（宋代）

寂寂华严堂，富贵佛境界。何须九九编，吾有艮一卦。
小雪
吴泳（宋代）

卧病连三月，起来几半人。腕柔妨草圣，目眩隔花神。

颓魄岂常望，残芳不再晨。徘徊盼庭树，犹喜小阳春。
寄怀陶村兼呈樾亭
李崧（清代）

斜日沧江岸，寒烟独树村。空阶余鸟迹，落日满柴门。

心静闻天籁，行吟惜藓痕。天涯知己隔，此意向谁论。
偶至刘少师园二首 其一
叶梦得（宋代）

叶底黄鹂一再鸣，故知久住识人情。习家池馆元无禁，应笑山公自懒行。
程伯茂尊公挽诗
方岳（宋代）

雨昏先友记，犹复有斯人。
周易相传授，唐衫自隐沦。
翳桑秋廪共，结草夜台春。
为酹月塘月，何年琢石麟。
送张仁甫见何少卿续郎中二首
冯时行（宋代）

水驿风烟暝，江郊茅苇秋。
不头穷易老，自是客多愁。
自倚连城价，终艰一饱谋。
向非天下士，强项敢轻投。